b'\n_START_ARTICLE_\nKontupohjan levottomuudet 2006\n_START_PARAGRAPH_\nKontupohjassa, Karjalan tasavallassa, mellakoitiin 2. ja 3. syyskuuta v\xc3\xa4lisen\xc3\xa4 y\xc3\xb6n\xc3\xa4 vuonna 2006.\n_START_SECTION_\nTapahtumat\n_START_PARAGRAPH_\nMellakoinnin taustalla oli ravintolassa tapahtunut ven\xc3\xa4l\xc3\xa4isten ja t\xc5\xa1et\xc5\xa1eenien v\xc3\xa4linen yhteenotto, jossa ainakin kaksi ihmist\xc3\xa4 kuoli. Yhteenoton seurauksena ker\xc3\xa4ttiin nimi\xc3\xa4 adressiin, jossa vaadittiin Kaukasian alueelta tulleiden laittomien siirtolaisten karkottamista. Lauantaina 2. syyskuuta yli 2000 mielenosoittajaa oli kokoontunut Kontupohjassa t\xc3\xa4m\xc3\xa4n asian puolesta. Mielenosoitus muuttui mellakoinniksi, jossa poltettiin autoja ja ry\xc3\xb6stettiin kaukasialaisten liikkeit\xc3\xa4. Poliisin erikoisjoukot osallistuivat mellakoinnin taltuttamiseen._NEWLINE_Levottomuudet alkoivat keskiviikkoiltana 30. elokuuta 2006 azerbaid\xc5\xbeanilaisen Imanovin pit\xc3\xa4m\xc3\xa4ss\xc3\xa4 T\xc5\xa1aika-ravintolassa Kontupohjan keskustassa tapahtui kapakkatappelu, jossa kaksi kontupohjalaista sai surmansa. Tappeluun osallistuivat ven\xc3\xa4l\xc3\xa4iset asiakkaat, baarimestari ja ravintolan johtaja. Tappelun j\xc3\xa4lkeen ven\xc3\xa4l\xc3\xa4iset poistuivat ravintolasta. Viidentoista minuutin tai puolen tunnin kuluttua ravintolalle ajoi kaksi tai joidenkin tietojen mukaan nelj\xc3\xa4 autoa, joissa oli ven\xc3\xa4l\xc3\xa4isten mielest\xc3\xa4 t\xc5\xa1et\xc5\xa1eeneilt\xc3\xa4 n\xc3\xa4ytt\xc3\xa4vi\xc3\xa4 henkil\xc3\xb6it\xc3\xa4 ja ravintolanpit\xc3\xa4j\xc3\xa4n yst\xc3\xa4vi\xc3\xa4. He olivat aseistettuja veitsin, pes\xc3\xa4pallomailoin ja ter\xc3\xa4stangoin. Yll\xc3\xa4tt\xc3\xa4m\xc3\xa4tt\xc3\xa4 niit\xc3\xa4, jotka olivat osallistuneet alkuper\xc3\xa4iseen tappeluun, kaukasialaiset alkoivat ven\xc3\xa4l\xc3\xa4isten n\xc3\xa4kemyksen mukaan huutaa \xe2\x80\x9dAllahu Akbar\xe2\x80\x9d ja ly\xc3\xb6d\xc3\xa4 niit\xc3\xa4 ravintolassa istuvia ja ulkopuolella kulkevia, jotka ulkon\xc3\xa4\xc3\xb6lt\xc3\xa4\xc3\xa4n muistuttivat slaaveja._NEWLINE_Arvo Tuomisen TV-dokumentissaan esitt\xc3\xa4m\xc3\xa4 selvitys n\xc3\xa4ist\xc3\xa4 levottomuuksista oli seuraava:_NEWLINE_\xc2\xbbSinne (T\xc5\xa1aika-ravintolaan) tuli juhlimaan pari juuri vankilasta vapautunutta ven\xc3\xa4l\xc3\xa4iskaveria. He kyll\xc3\xa4styiv\xc3\xa4t azerbaid\xc5\xbeanilaisen baarimikon hitaaseen tarjoiluun ja vetiv\xc3\xa4t t\xc3\xa4t\xc3\xa4 turpaan. T\xc3\xa4m\xc3\xa4 soitti paikalle t\xc5\xa1et\xc5\xa1eenit, joilta h\xc3\xa4n oli suojelun ostanut. T\xc5\xa1et\xc5\xa1eenit hakkasivat kuoliaaksi kaksi sivullista. Poliisit puolestaan eiv\xc3\xa4t puuttuneet asiaan lainkaan, koska t\xc5\xa1et\xc5\xa1eenit olivat ostaneet suojelun poliisilta. Niinp\xc3\xa4 kansa nousi spontaaniin kapinaan.\xc2\xbb _NEWLINE_Loukkaantuneista kuoli kaksi ja sairaalaan toimitettiin yhdeks\xc3\xa4n, joista syd\xc3\xa4ntoimintojen palauttamista varten viisi. Hoidossa n\xc3\xa4ist\xc3\xa4 kuoli viel\xc3\xa4 kaksi._NEWLINE_Perjantaina v\xc3\xa4kijoukko hajotti ravintolan ikkunoita ja sytytti ravintolan palamaan vaatien kaukasialaisten karkottamista kaupungista. Ravintolaa pit\xc3\xa4vien azerbaid\xc5\xbeanilaisten lis\xc3\xa4ksi kaupungissa on torikauppaa k\xc3\xa4yvi\xc3\xa4 t\xc5\xa1et\xc5\xa1eeneit\xc3\xa4. Mielenosoitukset jatkuivat, ja paikalle tuli laittoman siirtolaisuuden lopettamista kannattavan DPNI:n edustajia Moskovasta. Viranomaiset evakuoivat noin kuusikymment\xc3\xa4 kaukasialaissyntyist\xc3\xa4 Petroskoihin. Yleisradion uutiset kertoivat heid\xc3\xa4n paenneen._NEWLINE_Paikalta otetuissa videoissa korostuu mielipiteen\xc3\xa4 se, ett\xc3\xa4 paikalliset pelk\xc3\xa4v\xc3\xa4t siirtolaisia ja ett\xc3\xa4 my\xc3\xb6s ty\xc3\xb6paikkojen puolesta palvelualoilla pel\xc3\xa4t\xc3\xa4\xc3\xa4n._NEWLINE_Paikallinen miliisi ei kyennyt riitt\xc3\xa4v\xc3\xa4n tehokkaasti hillitsem\xc3\xa4\xc3\xa4n kaikkia mielenosoittajia, mink\xc3\xa4 takia sis\xc3\xa4asiainministeri\xc3\xb6n erikoisjoukko OMON m\xc3\xa4\xc3\xa4r\xc3\xa4ttiin paikalle Petroskoista._NEWLINE_Paikalta otetuissa videoissa Karjalan tasavallan presidentti Sergei Katanandov totesi, ett\xc3\xa4 j\xc3\xa4rjestys kyll\xc3\xa4 palautetaan vaikka voimatoimia k\xc3\xa4ytt\xc3\xa4en, mutta ensiksi yritet\xc3\xa4\xc3\xa4n muin keinoin. Suomalaisten tiedotusv\xc3\xa4lineiden mukaan my\xc3\xb6s Kontupohjan paperitehtaan johtaja Vitali Federmesser rauhoitteli mielenosoittajia._NEWLINE_Karjalan sis\xc3\xa4ministerin mukaan mellakoinnin syyt ovat kaupalliset, mutta moskovalaisen ihmisoikeusj\xc3\xa4rjest\xc3\xb6n mukaan etniset. 2000-luvulla kaukasialaisten ja muiden kansojen v\xc3\xa4lit ovat kiristyneet eri puolilla Ven\xc3\xa4j\xc3\xa4\xc3\xa4, on sattunut useita yhteenottoja ja v\xc3\xa4kivaltaisuuksia. My\xc3\xb6s juutalaisia ja tummaihoisia vastaan on hy\xc3\xb6k\xc3\xa4tty. Etniset suhteet ovat kiristyneet my\xc3\xb6s Karjalan tasavallassa, jonne on muuttanut runsaasti siirtoty\xc3\xb6l\xc3\xa4isi\xc3\xa4 muun muassa Kaukasiasta ja Keski-Aasiasta.'